Man vas vir 2-jarige se skietdoodArgieffoto (Foto: imgkid.com) ŉ 22-jarige man is Maandag in Port Elizabeth in hegtenis geneem in verband met die moord op ŉ tweejarige seun. Die seun, Akiem Baartman, is op 18 November 2017 noodlottig gewond toe hy in ŉ straat in Helenvale gespeel het. “Op dié dag het ŉ 17-jarige seun omstreeks 14:45 op die trappe van ŉ huis in Hartbeesstraat gesit, toe ŉ verdagte hom genader en op hom begin skiet het. Die tiener het in die straat ingehardloop en die verdagte het aanhou skiet. Die kleuter is tydens die skietvoorval deur ŉ dwaalkoeël in die kop getref en die tiener is in die nek gewond,” het kol. Priscilla Naidu, polisiewoordvoerder, Dinsdag gesê. Volgens Naidu was die skietvoorval bendeverwant en het die polisie ŉ volskaalse ondersoek van stapel gestuur. “Die provinsiale bende-ondersoekeenheid het Maandag omstreeks 10:30 inligting opgevolg wat hulle na ŉ kroeg in Voissenweg in Gelvandale gelei het. Die 22-jarige verdagte, wat ŉ lid is van die Upstand Dogs-bende, is in hegtenis geneem.” Die verdagte moet Donderdag in die Port Elizabeth-landdroshof verskyn op aanklagte van moord en poging tot moord. Brig. Andrew Louw, bevelvoerder van die Mount Road-polisiegroepering, het die gemeenskap bedank wat die polisie bygestaan het om die verdagte, wat die polisie voortdurend ontduik het, op te spoor. “Die gemeenskap is die oë en ore van die polisie. Ons het mense se samewerking nodig om roekelose misdadigers uit die samelewing te verwyder,” het Louw gesê.